
                                                    Nr.23/142/2011
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru stimularea înfiinţării de întreprinderi micro, mici şi mijlocii în mediul rural, în domeniul producţiei agroalimentare, transmis cu adresa nr.P.l.x. 260 din 9 mai 2011.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera Deputaţilor este Cameră decizională.

PREŞEDINTE,

Iulian Iancu

                                                    Nr.23/142/2011
R A P O R T

asupra propunerii legislative pentru stimularea înfiinţării de întreprinderi micro, mici şi mijlocii în mediul rural, în domeniul producţiei agroalimentare



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru stimularea înfiinţării de întreprinderi micro, mici şi mijlocii în mediul rural, în domeniul producţiei agroalimentare, a domnului deputat Stelică Iacob Strugaru – PD-L, transmisă cu adresa nr.P.l.x. 260 din 9 mai, 2011, înregistrată la comisie sub nr.23/142 din 12 mai 2011.



Consiliul Legislativ, cu avizul nr.1431/02.12.2010, avizează favorabil propunerea legislativă cu observaţii şi propuneri.



Guvernul, prin actul nr.315/11.02.2011, nu susţine adoptarea propunerii legislative.


Senatul, în  şedinţa din 4 mai 2011, a respins propunerea legislativă.



Comisia pentru agricultură, silvicultură, industrie alimentară ţi servicii specifice, Comisia pentru buget, finanţe şi bănci şi Comisia juridică, de disciplină şi imunităţi, cu avizele nr.24/342/23.05.2011, nr.22/199/24.05.2011, respectiv nr.260/2011/25.05.2011, au avizat negativ propunerea legislativă.



Propunerea legislativă reglementează funcţionarea întreprinderilor micro, mici şi mijlocii care au obiect de activitate producţia agroalimentară, urmărindu-se susţinerea acestora prin acordarea unor stimulente fiscale şi a sprijinului financiar, astfel:

- ajutor financiar direct în valoare de maximum 50.000 euro, considerat cotă de cofinanţare, dar care să nu depăşească 25% din valoare iniţială a proiectului;

- scutire de la plata obligaţiilor fiscale pentru personalul nou angajat, pentru o perioadă de maximum 5 ani;

- scutire de la plata impozitului pe profit şi a impozitelor pe veniturile angajaţilor, pentru o perioadă de 5 ani de la înfiinţarea întreprinderii;

- sprijin financiar direct, anual, pentru acumulările de capital fix sau pentru achiziţia de tehnologie inovativă, în limita a 10.000 euro;

- primă de export, pentru export extracomunitar, în valoare de 25% din valoarea netă a exportului de produse agroalimentare.


Membrii Comisiei pentru industrii şi servicii au examinat propunerea legislativă în şedinţa din 07 iunie 2011 şi au hotărât, cu majoritate de voturi, să propună Plenului Camerei Deputaţilor respingerea acesteia, din următoarele considerente:
- conduce atât la creşterea cheltuielilor bugetului de stat cât şi la diminuarea veniturilor;

- nu este însoţită de o estimare a impactului financiar al facilităţilor fiscale propuse;

- se creează paralelism cu legislaţia deja existentă;

- măsurile propuse se regăsesc în Programul Naţional de Dezvoltare Rurală.



La lucrările comisiei au participat invitaţi din partea Ministerului Economiei, Comerţului şi Mediului de Afaceri: domnul Ioan Cristian Haiduc – secretar de stat.



La lucrările comisiei au fost prezenţi 29 de deputaţi din totalul de 29 de deputaţi membri ai comisiei.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

                        PREŞEDINTE,                                         SECRETAR,
                          Iulian Iancu                                            Mircea Marin
Consilieri parlamentari,
Viorela Gondoş
Isabela Robe

